Siden Sundhedsstyrelsen onsdag meldte om nye retningslinjer for, hvem der skal testes, har telefonerne hos de praktiserende læger i Region Sjælland været rødglødende.

En del opkald beror dog på en misforståelse.

Det fortæller Camilla Høegh-Guldberg, formand for Praktiserende Lægers Organisation (PLO) i Region Sjælland, til TV 2 Lorry.

- Mange ønsker at blive testet inden påske for at kunne være sammen med familien, siger Camilla Høegh-Guldberg.

- Men der skal være en konsekvens af at teste dem.

Mange ønsker at blive testet inden påske for at kunne være sammen med familien. Camilla Høegh-Guldberg, formand for PLO Sjælland

En konsekvens kunne for eksempel være, at man isolerer sig fra nære pårørende, der er kronisk syge.

Og altså ikke at man ved, om man kan tage til påskefrokost eller ej.

Læs også Mistanke om coronavirus: Hvem skal ringe, og hvem skal testes?

Ifølge Sundhedsstyrelsens retningslinjer tester man nemlig man stadig kun personer med milde symptomer, når der samtidig er andre særlige forhold, der gør sig gældende - eksempelvis at personen har svært ved at isolere sig selv eller har en nær relation, der er kronisk syg.

Disse personer med milde symptomer kan blive testet: Hvis du er i en særlig risikogruppe - for eksempel på grund af alder eller kronisk sygdom.



Hvis du har nære relationer i særlige risikogrupper. Det kan du, fordi det ifølge Sundhedsstyrelsen vil være hensigtsmæssigt at sikre, at du som smittet går i streng selvisolation for at beskytte dem.



Hvis du vurderes at have vanskeligt ved at følge myndighedernes anbefalinger om selvisolation i hjemmet - for eksempel på grund af misbrug, hjemløshed eller kognitiv funktionsnedsættelse.



Hvis du bor en måde, hvor det er udfordrende at selvisolere dig - for eksempel hvis der bor mange i din husstand på lidt plads. Så kan det være, du skal have hjælp.



Hvis du har haft tæt kontakt til en person med bekræftet COVID-19.



Hvis du varetager en nøglefunktion i samfundet, som ikke lige kan erstattes af andre - og det er aftalt med dig, at du møder på arbejde, hvis din test er negativ. Kilde: Retningslinjer for håndtering af COVID-19 i sundhedsvæsenet, Sundhedsstyrelsen, version 1. april Se mere

Camilla Høegh-Guldberg forstår godt, at folk kan blive frustrerede over at få at vide, at de ikke lever op til kriterierne.

Eksempelvis hvis man gerne ville have set ældre familiemedlemmer henover påsken.

Alligevel understreger hun:

- Vi prioriterer de syge, før vi prioriterer socialt samvær.

Fredag skrev Region Sjælland i en pressemeddelse, at man stadigvæk arbejdede på højtryk for at få kapacitet til at teste den nye gruppe af patienter med milde symptomer.

Ifølge Camilla Høegh-Guldberg har regionens læger nu har fået oplyst, at hospitalerne er klar til at tage i mod gruppen fra tirsdag morgen.

Læs også Hvad gør coronavirus ved kroppen, og hvorfor kan den blive dødelig?